El Club Valencia Mar viatja a Bakú per participar en els I Jocs Olímpics Europeus
2025-07-24

La ciutat de Bakú (Azerbaidjan) acull, aquest mes de juny, els I Jocs Olímpics Europeus, en els quals s’ha inclòs la gimnàstica aeròbica com una de les modalitats revelació. Cristina Pérez, directora tècnica del Club Valencia Mar, juntament amb Belén Esterlich i Arantxa Martínez, gimnastes del mateix, formen part de la Selecció Espanyola que acudirà a aquesta primera cita olímpica. Al costat d’elles, també viatjaran Pedro Cabañas i la parella formada per Vicente Llí i Sara Moreno, Campions del Món d’aquesta modalitat, de la mà de la seua entrenadora, Sara Lleonart. Per la seua banda, Sergio García, seleccionador nacional, al costat d’Ignacio Marrón i Noemí Irurtia, jutges internacionals, completen l’equip.

Més de 6.000 atletes procedents de cinquanta països diferents es donaran cita en aquests I Jocs Olímpics Europeus que arranquen el pròxim dia 12 de juny. Un total de vint modalitats esportives – 16 olímpiques i 4 convidades – comptaran amb representació. Referent a la gimnàstica aeròbica, la competició s’iniciarà el 17 de juny, data en la qual tindrà lloc la semifinal de la modalitat de parelles, en la qual Sara Moreno i Vicente Llí cercaran classificar-se per a la final del dia 21. Els valencians viatgen a Azerbaidjan amb altes possibilitats, ja que, recentment, van aconseguir l’or en aquesta categoria. Concretament ho van aconseguir en el marc de la Copa del Món celebrada a Bulgària, el passat mes de maig.

La competició de grup començarà el dia 19, jornada en la qual Belén Esterlich, Pedro Cabañas, Sara Moreno, Vicente Llí i Arantxa Martínez barallaran per una plaça en la final, que també se celebrarà el dia 21.

L’equip de gimnàstica aeròbica forma part de la nodrida relació de 214 esportistes (117 homes i 97 dones) que compondran la delegació espanyola que participarà en aquests I Jocs Olímpics Europeus. D’entre els noms facilitats pel COE (Comitè Olímpic Español) destaquen: Sugoi Uriarte, judoka i cinqué classificat en les Olimpíades de Londres i el conjunt de gimnàstica rítmica, integrat per Elena López (formada en el Club L’Almara de Burjassot), Lidia Redondo, Alejandra Quereda, Sandra Aguilar i Artemi Gavezou, quartes classificades a Londres.

La gimnàstica aeròbica és un dels quatre esports no olímpics que el COI (Comitè Olímpic Internacional) ha decidit incloure en el programa d’aquestes olimpíades europees. Un esport minoritari que no pot deixar escapar la possibilitat de demostrar el bon nivell del qual gaudeix, actualment, a escala mundial. Al mateix temps, aquesta competició es defineix com el lloc idoni perquè, des de la qualitat de l’aeròbic espanyol, aquest esport guanye en el nostre país, tant visibilitat com patrocini.